ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τις ελάχιστες απαιτήσεις ασφαλείας που εφαρμόζονται στις σήραγγες του διευρωπαϊκού οδικού δικτύου

2002/0309 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τις ελάχιστες απαιτήσεις ασφαλείας που εφαρμόζονται στις σήραγγες του διευρωπαϊκού οδικού δικτύου

1- ΙΣΤΟΡΙΚΟ ΤΟΥ ΦΑΚΕΛΛΟΥ

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(2002) 769 τελικό - 2002/0309(COD)): // 30 Δεκεμβρίου 2002

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: // 18 Ιουνίου 2003

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 9 Οκτωβρίου 2003

Ημερομηνία διαβίβασης της τροποποιημένης πρότασης: // 26 Φεβρουαρίου 2004

Ημερομηνία έγκρισης της κοινής θέσης: // 26 Φεβρουαρίου 2004

2- ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στη Λευκή βίβλο της για την πολιτική μεταφορών [1], η Επιτροπή υπογραμμίζει την ανάγκη να θεσπιστεί ευρωπαϊκή οδηγία για την εναρμόνιση των ελάχιστων προτύπων ασφαλείας, με στόχο να εδραιωθούν οι συνθήκες εγγύησης ενός υψηλού επιπέδου ασφαλείας για τους χρήστες σηράγγων που ανήκουν κυρίως στο διευρωπαϊκό δίκτυο μεταφορών.

[1] Λευκή βίβλος της Επιτροπής της 12ης Σεπτεμβρίου 2001 - Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών», COM (2001) 370 τελικό.

Για το σκοπό αυτό υπέβαλε την ανωτέρω πρόταση η οποία έχει στόχο την επιβολή απαιτήσεων οργανωτικής και τεχνικής φύσης για τις σήραγγες του οδικού διευρωπαϊκού δικτύου οι οποίες έχουν μήκος μεγαλύτερο των 500 μέτρων.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

Η κοινή θέση ενσωματώνει τις τροποποιήσεις που πρότεινε η Επιτροπή στην τροποποιημένη της πρόταση της 26ης Φεβρουαρίου 2004 η οποία αποβλέπει στην ενσωμάτωση των περισσότερων από τις τροποποιήσεις που ενέκρινε το Ευρωπαϊκό Κοινοβούλιο σε πρώτη ανάγνωση.

Η κοινή θέση του Συμβουλίου διαφέρει από την τροποποιημένη πρόταση της Επιτροπής στα εξής κύρια σημεία:

- Η αρχική πρόταση προέβλεπε ένα σχέδιο σταδιακής ανακαίνισης των σηράγγων που ήδη λειτουργούν με την υποχρέωση να υπάρξει συμμόρφωση 10% των σηράγγων εντός 3 ετών, 50% των σηράγγων εντός 6 ετών και 100% των σηράγγων εντός 10 ετών. Η κοινή θέση δεν περιλαμβάνει τις ενδιάμεσες αυτές προθεσμίες, επαφίοντας την ευθύνη για τον καθορισμό τους στα κράτη μέλη. Αντιθέτως, εισάγει μια ρήτρα στο νέο άρθρο 15 «Εκθέσεις» η οποία προβλέπει ότι τα κράτη μέλη απευθύνουν στην Επιτροπή σχέδιο ανακαίνισης των σηράγγων που ήδη λειτουργούν, 30 μήνες μετά την έναρξη ισχύος της οδηγίας. Ενημερώνουν την Επιτροπή για την κατάσταση προόδου της εκτέλεσης του σχεδίου ανά διετία. Αυτή η προσέγγιση είναι αποδεκτή από την Επιτροπή η οποία θα μεριμνήσει ώστε τα προτεινόμενα σχέδια να είναι ρεαλιστικά, και επομένως να επιμερίζονται οι εργασίες σε όλη τη διάρκεια της δεκαετίας.

- Η κοινή θέση προτείνει την εισαγωγή μιας ελαφρυμένης διαδικασίας επιτροπολογίας στο άρθρο 14 το οποίο δίνει τη δυνατότητα στα κράτη μέλη να επιτρέπουν, αφού τους υποβληθεί δεόντως τεκμηριωμένη αίτηση, παρέκκλιση από διατάξεις της οδηγίας με σκοπό την εφαρμογή μιας τεχνικής καινοτομίας εφόσον αυτή εξασφαλίζει ισοδύναμη ή καλύτερη προστασία. Αυτή η ελαφρυμένη διαδικασία, η οποία αποβλέπει στη διευκόλυνση της εξέτασης αιτήσεων για παρέκκλιση, είναι αποδεκτή στο βαθμό που ισχύει με την προϋπόθεση ότι ούτε η Επιτροπή, ούτε κανένα άλλο κράτος μέλος δεν διατυπώνουν παρατήρηση.

- Η κοινή θέση εισάγει ένα νέο άρθρο 15 «Εκθέσεις» το οποίο προβλέπει την υποχρέωση των κρατών μελών να προχωρούν σε τακτικό απολογισμό της εφαρμογής της οδηγίας και της αποτελεσματικότητας της οδηγίας κατά τα ατυχήματα που ενδεχομένως σημειώθηκαν στη διάρκεια του έτους. Το νέο αυτό άρθρο είναι αποδεκτό.

4- ΣΥΜΠΕΡΑΣΜΑΤΑ

Η Επιτροπή θεωρεί ότι η κοινή θέση η οποία εγκρίθηκε με ομοφωνία στις 26 Φεβρουαρίου 2004 δεν προδίδει ούτε τους στόχους ούτε το πνεύμα της πρότασής της. Μπορεί επομένως να την εγκρίνει.

Η κοινή θέση περιλαμβάνει, είτε αυτούσιες είτε διατηρώντας το πνεύμα τους, πολλές από τις τροπολογίες που ψήφισε το Ευρωπαϊκό Κοινοβούλιο σε πρώτη ανάγνωση. Επομένως υπάρχει μεγάλος βαθμός σύγκλισης όσον αφορά τα κύρια σημεία της πρότασης μεταξύ Συμβουλίου, Κοινοβουλίου και Επιτροπής.

Η Επιτροπή καλεί συνεπώς το Ευρωπαϊκό Κοινοβούλιο να δεχτεί την κοινή θέση. Θα απαιτηθεί μακρόπνοη εργασία από τους μηχανικούς προκειμένου να τεθούν οι σήραγγες σε συμμόρφωση προς τις διατάξεις της μελλοντικής οδηγίας και είναι σημαντικό να ξεκινήσει αυτή η εργασία το συντομότερο.